Fish

Fish (kodanikunimega Derek William Dick; sündinud 25. aprillil 1958 Šotimaal Midlothianis Dalkeithis) on šoti rokklaulja ja näitleja.
Elulugu.
Derek William Dick sündis Robert ja Isabella Dicki esimese lapsena, tal on kolm aastat noorem ta õde Laura. Vanemad pidasid Edinburghi külje all Dalkeithis väikest autoremonditöökoda ja bensiinijaama, kus Derek koolipoisina neil vahel abiks käis. Derek õppis Kings Park Primary Schoolis ja hiljem Dalkeith High Schoolis. 1976. aastast hakkas maitsma töömeheelu ning pidas mitut ametit, muu hulgas ka aedniku ja metsniku oma. Sel ajal sai ta hüüdnime Fish, sest talle meeldis tundide kaupa vannis liguneda.
1980. aastal hakkas ta musitseerima ansamblis Blewitt. Pärast edukat bändiproovi 2. jaanuaril 1981 sai briti ansambli Marillion liikmeks. Umbes aasta hiljem, pärast rohkete kontsertide andmist kogu maal, sõlmisid nad plaadilepingu EMI Recordsiga, avasingel "Market Square Heroes" ilmus 1982. aasta oktoobris ja 1983. aasta märtsis tuli välja nende esikalbum "Script for a Jester's Tear".
Järgnenud aastatel saavutas Marillion märkimisväärse edukuse, andis kontserte kogu maailmas ning kogus endale ustava fänkonna. Koos Marillioniga salvestas Fish kokku neli edukat stuudioalbumit ning mitu kogumik- ja kontsertplaati. Karismaatilist muusikut võrreldi ta karjääri algusaastatel 1970. aastate Genesise laulja Peter Gabrieliga, sarnasusi leiti nii nende muusikas, esinemislaadis kui ka teatraalsetes lavakostüümides.
1988. aastal teatas Fish oma lahkumisest Marillionist ja soovist keskenduda soolokarjäärile. 1990. aasta jaanuaris ilmuski ta esimene sooloalbum "Vigil in a Wilderness of Mirrors", millel ta kasutas osaliselt ka neid teemasid, millega töötas juba Marillioni-aegadel (nagu ka Marillion kasutas mitmeid selle perioodi meloodiaid oma esimesel Fishi-järgsel albumil "Seasons End") – mitmeid selle perioodi varastest demosalvestistest saab kuulata Marillioni albumi "Clutching at Straws" "remaster"-versiooni teisel CD-l.
Oktoobris 1991 ilmus ta teine album "Internal Exile". Plaat andis kolm singlit ning mitmetest lugudest (näiteks "Credo", "Tongues" ja albumi nimilaul) said kontsertidel sageli esitatavad hitid. 1998. aastal anti välja sama plaadi uustöötlus ("remaster"), millele lisati kolm boonuslugu, sealhulgas "Poet's Moon", populaarne laul, mis oli senini saadaval vaid erinevatel "bootleg"-kontsertsalvestistel.
Fish on seotud ka SAS Bandi tegemistega. Selle 1994. aastal Philip Edney loodud, tuntud muusikutest koosneva ansambli (SAS – "Spike's All Stars") koosseisus esitab Fish peamiselt oma Marillioni-aegseid hitte "Kayleigh", "Lavender" ja "Incommunicado".
Fish abiellus 1987. aasta suvel sakslannast modelli Tamara Schnelliga, kellega tutvus Lääne-Berliinis Marillioni albumi "Misplaced Childhood" salvestamise perioodil. Tamarat saab muuseas näha lugude "Kayleigh" ja "A Gentleman's Excuse Me" muusikavideotes. 1. jaanuaril 1991 sündis paaril tütar Tara Rowena Dick. Kümme aastat hiljem lahutasid Fish ja Tamara oma abielu.
Fish on alati olnud huvitatud näitlemisest. Esimesed rollid sai ta juba 1991. aastal (teleseriaalides "Zorro" ja "Jute City"; samuti olevat ta mõningatel andmetel osalenud kaks aastat varem Suurbritannias tehtud lastele suunatud ja muusikat populariseerivas nukusarjas "The Ghost of Faffner Hall"), esimene suure ekraani filmiroll tuli aastal 1994 ja hiljem on tal osalenud veel mitme teleseriaali ning filmi tegemisel. Hoolimata 1990. aastate lõpus ja 2000. aastate alguses tehtud tõsistest pingutustest (muuhulgas kandideeris ta edutult rollile James Bondi filmis "Die Another Day") ei ole ta senini suutnud filmimaailmas läbi lüüa.
Fish ja Eesti.
Fish on andnud Eestis mitu kontserti. Soolokontserdid on toimunud:
Lisaks on Fish esinenud Tartu lauluväljakul SAS Bandi koosseisus, kus esitas ka hittlood "Kayleigh" ja "Lavender".
Muusikasalvestised.
Kontsertalbumid.
Mõned neist kontsertalbumitest ilmusid algselt "official bootleg"'idena, mida müüdi ainult fänniklubide postimüügis ja kontsertidel, kuid hiljem on need jõudnud ka plaadipoodidesse.